1. SISSEJUHATUS

Euroopa Parlamendi ja nõukogu 12. juuni 2013. aasta direktiiviga 2013/30/EL, milles käsitletakse avamere nafta- ja gaasiammutamisprotsesside ohutust ja millega muudetakse direktiivi 2004/35/EÜ (edaspidi „avamereohutuse direktiiv“), püütakse kõnealuste toimingute tegemisel tagada kõrge ohutustase. Ohutud avamereprotsessid on kasulikud nii töötajate tervise, keskkonna, avamereprotsessidesse kaasatud varade kui ka muude majandusharude (nt kalapüük ja turism) seisukohalt. Direktiivi sätete rakendamine liikmesriikides aitab vältida suurõnnetusi, vähendada vahejuhtumite arvu ning võtta õnnetuste ja vahejuhtumite tagajärgede leevendamiseks tõhusaid järelmeetmeid.

Direktiiviga volitatakse komisjoni võtma vastu delegeeritud õigusakte (vt artiklid 35 ja 36) I, II, VI ja VII lisa kohandamise kohta, täiendades neid lisateabega, mis võib muutuda vajalikuks seoses tehnika arenguga. Kõnealustes lisades määratakse kindlaks järgmine:

·pädevatele asutustele esitatavatesse dokumentidesse lisatav teave, nt taotlus avamere nafta- ja gaasiammutamisprotsesside heakskiitmiseks (I lisa),

·aruannetesse lisatav teave puuraugu käitamise kohta (II lisa),

·käitajate ja omanike ning pädevate asutuste vahelise koostöö prioriteetidega seotud teave (st standardid, suunised parima tava kohta; VI lisa),

·käitiseväliste hädaolukordade lahendamise plaanides esitatav teave (VII lisa).

2. ÕIGUSLIK ALUS

Käesoleva aruande esitamine on ette nähtud direktiivi 2013/30/EL artikli 36 lõikega 2. Kõnealuse sätte kohaselt on komisjonile antud alates 18. juulist 2013 viieks aastaks õigus võtta vastu delegeeritud õigusakte. Komisjon on kohustatud koostama delegeeritud volituste kohta aruande hiljemalt üheksa kuud enne viieaastase ajavahemiku lõppu. Delegeeritud volitusi pikendatakse automaatselt sama pikaks ajavahemikuks, välja arvatud juhul, kui Euroopa Parlament või nõukogu esitab selle suhtes vastuväite.

3. DELEGEERITUD VOLITUSTE RAKENDAMINE

Avamereohutuse direktiivi kohaselt peeti delegeeritud volituste rakendamist vajalikuks, et lisada tehnika arengut arvesse võttes täiendavat teavet I, II, VI ja VII lisasse.

Võttes arvesse asjaolu, et avamereohutuse direktiivi hakati kohaldama alates 19. juulist 2013, et liikmesriigid pidid direktiivi rakendama 19. juuliks 2015 ning et üleminekuperioodidega lükatakse direktiivi kohaldamine teatavate rajatiste suhtes edasi kuni 19. juulini 2018 (artikli 42 lõige 2), ei ole komisjon kuni tänaseni pidanud vajalikuks või asjakohaseks kohandada kõnealuse direktiivi I, II, VI ja VII lisa seoses tehnika arenguga.

4. DELEGEERITUD VOLITUSTE KEHTIVUSE PIKENDAMINE

Võttes arvesse hoogsat tehnilist arengut avameresektoris ja senist piiratud ajavahemikku eespool nimetatud lisade kohaldamisega seotud praktiliste kogemuste saamiseks, mis osaliselt on tingitud üleminekuperioodide kohaldamisest, peab komisjon vajalikuks pikendada delegeeritud volituste kehtivust viie aasta võrra.

5. KOKKUVÕTE

Komisjon ei ole viimase viie aasta jooksul kasutanud talle direktiiviga 2013/30/EL antud delegeeritud volitusi, kuid peab eespool nimetatud põhjustel vajalikuks pikendada delegeeritud volituste kehtivust. Käesoleva aruandega täidab komisjon avamereohutuse direktiivi aruandenõuet (artikli 36 lõige 2) ning palub Euroopa Parlamendil ja nõukogul seda arvesse võtta.